**1 ธันวาคม 2566**

**“รมว.ธรรมนัส” หารือ ออท.ญี่ปุ่น ร่วมกำหนดแนวทางพัฒนาภาคเกษตร เตรียมขยายตลาดสินค้าเกษตรไทย**

ร้อยเอก ธรรมนัส พรหมเผ่า รัฐมนตรีว่าการกระทรวงเกษตรและสหกรณ์ หารือร่วมกับ นายนะชิดะ คะสุยะ
(H.E. Mr. NASHIDA Kazuya) เอกอัครราชทูตญี่ปุ่นประจำประเทศไทย และคณะ โดยมีนายบุญสิงห์ วรินทร์รักษ์ ที่ปรึกษารัฐมนตรีว่าการกระทรวงเกษตรและสหกรณ์ นายเศรษฐเกียรติ กระจ่างวงษ์ รองปลัดกระทรวงเกษตรและสหกรณ์ และผู้บริหารกระทรวงเกษตรและสหกรณ์ เข้าร่วม ณ ห้องประชุมกระทรวงเกษตรและสหกรณ์ (112) ซึ่งการหารือในครั้งนี้เป็นการกระชับความสัมพันธ์ระหว่างฝ่ายไทยและญี่ปุ่นให้แน่นแฟ้นยิ่งขึ้น และยกระดับความร่วมมือด้านการค้าสินค้าเกษตร โดยเฉพาะกล้วยหอม ซึ่งภายใต้ความตกลงหุ้นส่วนเศรษฐกิจไทย-ญี่ปุ่น (JTEPA) ที่ให้สิทธิพิเศษการยกเว้นภาษีนำเข้ากล้วยจากประเทศไทยจำนวน 8,000 ตันต่อปี แต่ที่ผ่านมายังใช้สิทธิไม่เต็มโควตา รวมทั้งยังมีการแลกเปลี่ยนแนวทางการพัฒนาภาคการเกษตรระหว่างไทย-ญี่ปุ่น โดยการใช้ประโยชน์จากเทคโนโลยี นวัตกรรม และเกษตรอัจฉริยะ เพื่อทุ่นแรงงานคน ลดต้นทุน และเพิ่มผลผลิต ซึ่งฝ่ายญี่ปุ่นยินดีส่งเสริมและสนับสนุนด้านบุคลากร เทคโนโลยี และนวัตกรรม ภายใต้กรอบความร่วมมือระหว่างประเทศสมาชิกอาเซียน-ญี่ปุ่น (ASEAN – JAPAN Midori Cooperation Plan) นอกจากนี้กระทรวงเกษตรและสหกรณ์ แสดงความสนใจในการพัฒนาสินค้าประมงและประสงค์จะมีความร่วมมือกับประเทศญี่ปุ่นในอนาคตต่อไป

โอกาสนี้ เอกอัครราชทูตญี่ปุ่นประจำประเทศไทย ขอเชิญประเทศไทยเข้าร่วมมหกรรมพืชสวนโลก พ.ศ.2570 (International Horticultural Expo 2027) ณ เมืองโยโกฮาม่า ประเทศญี่ปุ่น ซึ่งกำหนดจะจัดขึ้นระหว่างวันที่ 19 มีนาคม – 26 กันยายน 2570 โดย รมว.เกษตรฯ ได้มอบหมายอธิบดีกรมวิชาการเกษตรประสานงานกับฝ่ายญี่ปุ่น พร้อมทั้งขอเชิญประเทศญี่ปุ่นเข้าร่วมงานมหกรรมพืชสวนโลก จ.อุดรธานี ในปี 2569 และงานมหกรรมพืชสวนโลก จ.นครราชสีมา ในปี 2572

ทั้งนี้ ประเทศญี่ปุ่นเป็นประเทศคู่ค้าอันดับที่ 3 ของไทย โดยระหว่างปี 2563-2565 การค้ารวมระหว่างไทยกับญี่ปุ่นมีมูลค่าเฉลี่ยปีละ 1,856,311 ล้านบาท ซึ่งเป็นมูลค่าการค้าสินค้าเกษตรเฉลี่ยปีละ 164,324 ล้านบาทหรือคิดเป็นร้อยละ 8.85 ของมูลค่าการค้ารวมสินค้า สำหรับการส่งออกสินค้าเกษตรไปญี่ปุ่นในปี 2566 (ช่วงเดือนม.ค-มี.ค) มีมูลค่าการส่งออก 38,446 ล้านบาท โดยมีสินค้าเกษตรส่งออกสำคัญของไทย 10 อันดับแรก ได้แก่ 1) เนื้อไก่ 2) เนื้อของสัตว์ปีดแช่แข็ง 3) อาหารสุนัขหรือแมว 4) ปลาทูนากระป๋อง 5) ยางแผ่นรมควัน 6) กุ้งปรุงแต่ง 7) ยางธรรมชาติ (TSNR) 8) ข้าว 9) กุ้งอื่น ๆ แช่แข็ง และ 10) เนื้อสัตว์อื่น ๆ หรือแมลงปรุงแต่ง และสินค้าเกษตรที่ไทยนำเข้าจากญี่ปุ่น 10 อันดับแรก ได้แก่ 1) ปลาซาร์ดีนแช่แข็ง 2) ปลาแมคเคอเรลแช่แข็ง 3) ปลาแอลบาคอร์แช่แข็ง 4) ปลาสคิปแจ็คแช่แข็ง 5) ซอสและของปรุงแต่งสำหรับทำซอส 6) เนื้อโคกระบือแช่แข็ง 7) อาหารปรุงแต่งอื่นๆ เช่น เต้าหู้ 8) ปลาทะเลอื่นๆ สดหรือแช่เย็น 9) ปลาปรุงแต่งที่ใช้แทนคาร์เวียร์ และ 10) ปลาแซลมอนแปซิฟิกอื่นๆ แช่แข็ง